**Dôvodová správa**

**II. Osobitná časť**

**K čl. I**

K bodu 1

Použitá terminológia sa dáva do súladu so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách).

K bodu 2

Zákon v súčasnosti v § 19 upravuje miesto predloženia tovaru, ktorým je colný priestor príslušného colného úradu. Novým znením § 19 dôjde k reflexii čl. 139 Colného kódexu Únie, podľa ktorého sa tovar predkladá na určený colný úrad, miesto určené colnými orgánmi alebo miesto schválené colnými orgánmi. Bližšie sa vymedzuje colný priestor colného úradu, určené miesto a schválené miesto na predloženie tovaru.

K bodu 3

Navrhované znenie nadväzuje na úpravu v § 19. Ustanovujú sa podmienky, za ktorých sa tovar môže predložiť v colnom priestore alebo na inom určenom mieste na účely vykonania colnej kontroly aj mimo určených úradných hodín colného úradu. V prípade miesta schváleného na predloženie tovaru podmienky na predloženie tovaru na tomto mieste a na vykonanie colnej kontroly colný úrad určí v osobitnom povolení. V porovnaní s doterajšou úpravou sa tiež navrhuje zaokrúhlenie súm určených ako hodinová náhrada nákladov za vykonávanie colnej kontroly mimo určených úradných hodín na celé eurá. Ak deklarantovi z určitých momentálnych prevádzkových dôvodov nevyhovuje predložiť tovar na schválenom mieste, môže po dohode s colným úradom tovar predložiť v colnom priestore a naopak, ak prevádzkové pomery colného úradu neumožňujú vykonať colnú kontrolu predloženého tovaru na schválenom mieste, môže deklarantovi určiť predloženie tovaru na vykonanie colnej kontroly buď v colnom priestore alebo na inom určenom mieste.

K bodom 4 až 6

Podľa v súčasnosti platnej právnej úpravy Ministerstvo financií SR ustanovuje vo všeobecne záväznom právnom predpise zoznam pobočiek colných úradov, ktoré sú príslušné na predloženie tovaru a na podanie colného vyhlásenia pri určitých druhoch tovaru obchodného charakteru navrhnutého na prepustenie do voľného obehu. Z dôvodu potreby rýchlejšej reakcie na požiadavky aplikačnej praxe smerujúce k zmene sídiel pobočiek colných úradov a nadväzne aj informovanie podnikateľskej verejnosti o takýchto zmenách v dostatočnom časovom predstihu sa navrhuje, aby tieto pobočky určovalo Finančné riaditeľstvo SR a ich zoznam zverejnilo na svojom webovom sídle.

Zároveň sa ustanovujú prípady, pri ktorých sa príslušnosť neuplatní najmä, ak prepusteniu do voľného obehu predchádzal niektorý z colných režimov aktívny zušľachťovací styk, pasívny zušľachťovací styk alebo dočasné použitie, alebo ak sa colné vyhlásenie podáva formou zápisu do evidencie deklaranta.

K bodu 7

Obdobne, ako je to v prípade určenia príslušnosti pri predkladaní tovaru a podávaní colného vyhlásenia pri určitých druhoch tovaru obchodného charakteru navrhnutého na prepustenie do voľného obehu, sa ustanovuje, že pobočky colných úradov príslušné na podanie žiadosti o vyplatenie vývoznej náhrady určí Finančné riaditeľstvo SR. Zoznam týchto pobočiek bude uverejnený na jeho webovom sídle.

K bodu 8

Použitá terminológia sa dáva do súladu so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách).

K bodu 9

Na implementáciu ustanovení nariadenia Rady (ES) č. 150/2003 z 21. januára 2003, ktorým sa odpúšťajú dovozné clá na určité zbrane a vojenské zariadenia je potrebné konkretizovať štátne orgány, ktoré majú konať za členský štát Európskej únie. Ustanovuje sa preto, že aplikácia niektorých ustanovení uvedeného nariadenia patrí do pôsobnosti Ministerstva obrany Slovenskej republiky, pretože predmetom pozastavenia cla sú zbrane a zariadenia určené pre ozbrojené sily Slovenskej republiky.

K bodu 10

Ustanovuje sa nová náležitosť rozhodnutia o určení colného dlhu v colnom konaní, ktorou je lehota na zaplatenie sumy colného dlhu.

K bodu 11

Podľa čl. 98 ods. 1 Colného kódexu Únie colné orgány uvoľnia záruku okamžite, ako colný dlh alebo zodpovednosť za iné platby zanikne alebo už nemôže vzniknúť. V prípade celkovej záruky poskytnutej zložením peňažných prostriedkov v hotovosti colný úrad peňažné prostriedky vráti, len ak je záruka uvoľnená a osoba, ktorá poskytla peňažné prostriedky, o ich vrátenie požiada.

K bodu 12

Vypúšťa sa ustanovenie, podľa ktorého nebolo možné poskytnúť celkovú záruku zložením peňažných prostriedkov v hotovosti.

K bodu 13

V nadväznosti na čl. 94 ods. 1 Colného kódexu Únie sa precizuje znenie § 55 ods. 2 písm. b) zákona.

K bodu 14

Zo znenia § 55 ods. 4 sa vypúšťajú slová „pre zjednodušené postupy“, čím sa ustanovia rovnaké podmienky pre schválené hospodárske subjekty pre zjednodušené colné postupy a schválené hospodárske subjekty pre oblasť bezpečnosti a ochrany, pretože obe kategórie schválených hospodárskych subjektov musia plniť rovnaké podmienky ustanovené v čl. 39 písm. a) Colného kódexu Únie.

K bodu 15

Ustanovuje sa miestna príslušnosť colného úradu pre podanie žiadosti o schválenie osoby ako ručiteľa pre tie osoby, ktoré sú usadené na colnom území únie, ale nemajú na území Slovenskej republiky trvalý pobyt, miesto podnikania alebo sídlo.

K bodu 16

Ustanovuje sa lehota, po uplynutí ktorej môže osoba podať opätovnú žiadosť o schválenie byť ručiteľom v tých prípadoch, keď jej pôvodné schválenie bolo zrušené inak, ako na základe jej žiadosti. Účelom je zabrániť tomu, aby takáto osoba podala okamžite novú žiadosť.

K bodu 17

Precizovanie textu na účely jednoznačnej povinnosti ručiteľa oznamovať akékoľvek zmeny písomne.

K bodu 18

Čl. 151 ods. 7 vykonávacieho nariadenia k Colnému kódexu Únie obsahuje splnomocňovaciu klauzulu pre členské štáty na odchýlenie sa od vzorov ručiteľských vyhlásení uvedených v prílohách tohto vykonávacieho nariadenia za podmienky zachovania rovnakých právnych účinkov špeciálnej vnútroštátnej právnej úpravy. Ustanovuje sa teda nová možnosť podať ručiteľské vyhlásenie pri ručení vo forme jednotlivej záruky v elektronickej podobe. Z dôvodov praktickej aplikovateľnosti návrh explicitne vylučuje použitie elektronického ručiteľského vyhlásenia na colný režim tranzit a na také colné operácie, ktoré presahujú hranice Slovenskej republiky. Zároveň sa ustanovuje spôsob oznámenia o schválení takéhoto ručiteľského vyhlásenia. Ustanovením povinnosti použiť pri ručení vo forme celkovej záruky vzor ručiteľského vyhlásenia, ktorý ministerstvo uverejní vo vykonávacom predpise, sa vylúči aplikácia vzoru ručiteľského vyhlásenia uvedeného v prílohe 32-03 vykonávacieho nariadenia k Colnému kódexu Únie.

K bodu 19

V súvislosti s úpravou zanedbateľných súm, kedy colný úrad neoznámi colný dlh pri dovoze alebo colný dlh pri vývoze, sa ustanovuje výnimka, a to v prípade dodatočného oznámenia colného dlhu, ktorý sa má vymerať v dôsledku žiadosti deklaranta o opravu colného vyhlásenia po prepustení tovaru.

K bodu 20

Pri vymeraní úroku z omeškania sa navrhuje odkázať na priamo aplikovateľnú úpravu ustanovenú čl. 114 Colného kódexu Únie.

K bodu 21

Vypúšťa sa úprava pre konkurz a reštrukturalizáciu z dôvodu odstránenia duplicity s lex generalis - zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov.

K bodu 22

Použitá terminológia sa dáva do súladu s terminológiou používanou v Colnom kódexe Únie. Zároveň sa aktualizuje znenie poznámky pod čiarou.

K bodu 23

Ide o úpravu súvisiacu s vypustením § 67.

K bodom 24 až 27

Ide o zosúladenie postupu colného orgánu pri nakladaní s tovarom s čl. 198 Colného kódexu Únie.

K bodu 28

Ide o legislatívno-technickú úpravu súvisiacu s vypustením odseku 1 v § 65.

K bodu 29

Skutková podstata pre spáchanie colného deliktu alebo colného priestupku v súvislosti s prepustením tovaru sa mení tak, že deklarant sa dopustí colného deliktu alebo colného priestupku len vtedy, ak spôsobí, že mu bol tovar prepustený na základe nepravých, pozmenených alebo falšovaných dokladov alebo nesprávnych alebo nepravdivých údajov a súčasne takéto konanie viedlo k tomu, že sa vymerala nižšia ako skutočne dlžná suma colného dlhu, dane z pridanej hodnoty alebo spotrebnej dane pri dovoze alebo sa neuplatnili obchodnopolitické opatrenia alebo iné zákazy a obmedzenia. V záujme zachovania právnej istoty sa explicitne uvádza daň z pridanej hodnoty a spotrebná daň pri dovoze, hoci všeobecne platí (v súlade s osobitnými predpismi upravujúcimi daň z pridanej hodnoty a spotrebné dane), že na daň z pridanej hodnoty alebo spotrebnú daň pri dovoze sa vzťahujú ustanovenia colných predpisov, ak osobitný predpis upravujúci daň z pridanej hodnoty alebo spotrebnú daň neustanovuje inak.

K bodu 30

Podľa nariadenia Európskeho parlamentu a Rady (EÚ) 2015/1525, ktorým sa mení nariadenie Rady (ES) č. 515/97 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach, dopravcovia (čl. 5 bod 40 Colného kódexu Únie) sú povinní predkladať colným orgánom správy o stave kontajnerov (CSM), t. j. údaje týkajúce sa pohybu kontajnerov, ak takéto údaje majú zozbierané alebo uchované vo svojich elektronických systémoch. Získanie takýchto údajov umožní identifikovať podvody v súvislosti s tovarom, ktorý sa prepravuje na colné územie Únie alebo z colného územia Únie a pomáha pri prevencii, vyšetrovaní a stíhaní operácií, ktorými dochádza k porušovaniu colných predpisov. V súlade s čl. 18a ods. 6 uvedeného nariadenia má každý členský štát povinnosť ustanoviť sankcie za nesplnenie povinnosti poskytnúť požadované údaje alebo za poskytnutie neúplných alebo nepravdivých údajov. Z uvedeného dôvodu sa v § 72 ods. 1 zákona ustanovuje nová skutková podstata colného deliktu alebo colného priestupku, za ktorý možno uložiť sankciu podľa § 73 a 80 zákona.

K bodu 31

Zavádza sa liberačné ustanovenie, podľa ktorého zodpovednosť deklaranta za porušenie colných predpisov podľa § 72 ods. 1 písm. d) zaniká, ak deklarant sám podá žiadosť o opravu nesprávnych údajov alebo nepravdivých údajov colnému úradu, ktorý rozhodol o prepustení tovaru a sú splnené ďalšie taxatívne ustanovené podmienky.

K bodu 32

Upravujú sa výnimky, kedy zodpovednosť deklaranta za porušenie colných predpisov nezaniká a ani nie je možné znížiť hornú hranicu sadzby pokuty.

K bodu 33

Podľa čl. III návrhu zákona colným orgánom, ktorý bude organizačne zabezpečovať skúšky pre žiadateľov o udelenie statusu schváleného hospodárskeho subjektu, bude Finančné riaditeľstvo SR. Finančnému riaditeľstvu SR sa bude predkladať žiadosť o vykonanie skúšky spolu s požadovanými dokladmi. Skúška sa bude vykonávať pred skúšobnou komisiou. Ustanovuje sa zloženie skúšobnej komisie. Výsledkom úspešného vykonania skúšky bude vydanie osvedčenia, ktorého vzor ustanoví všeobecne záväzný právny predpis ministerstva. Tento právny predpis ustanoví aj ďalšie podrobnosti týkajúce sa skúšky a skúšobnej komisie.

K bodu 34

V nadväznosti na navrhovanú zmenu § 89 sa upravuje aj nadpis nad týmto paragrafom.

K bodu 35 až 40

Navrhuje sa rozšíriť doterajšie prípady umožňujúce postúpenie pohľadávky tretej osobe aj o podmienky na postúpenie dočasne nevymožiteľného nedoplatku. Ustanovuje sa vymedzenie pojmu dočasne nevymožiteľný nedoplatok a znenie § 89 sa upravuje tak, aby sa rovnaký postup, ako je ustanovený pre postúpenie pohľadávky, uplatnil aj na postúpenie dočasne nevymožiteľných nedoplatkov.

K bodu 41

Ustanovuje sa prechodné ustanovenie k trvaniu ručiteľského záväzku vzniknutého schválením ručiteľského vyhlásenia, ktoré bolo vystavené na formulári používanom pred nadobudnutím účinnosti tejto novely zákona.

Zakotvuje sa aj intertemporálne ustanovenie, podľa ktorého sa na prípady, v ktorých bol na majetok dlžníka vyhlásený konkurz, resp. mu bola povolená reštrukturalizácia pred nadobudnutím účinnosti tejto novely zákona, uplatnia predpisy účinné do 31. decembra 2017.

Zároveň sa zavádza prechodné ustanovenie, podľa ktorého sa nová (priaznivejšia) právna úprava trestania obsiahnutá v novom znení § 84b použije aj na colné delikty a colné priestupky spáchané pred účinnosťou tejto novely zákona.

**K čl. II**

K bodu 1

Berúc do úvahy Zmluvu medzi Slovenskou republikou a Svätou stolicou o duchovnej službe katolíckym veriacim v ozbrojených silách a ozbrojených zboroch Slovenskej republiky a Dohodu medzi Slovenskou republikou a registrovanými cirkvami a náboženskými spoločnosťami o výkone pastoračnej služby ich veriacim v ozbrojených silách a ozbrojených zboroch Slovenskej republiky sa zabezpečujú podmienky na výkon duchovnej a pastoračnej činnosti pre veriacich colníkov a ich rodinných príslušníkov.

K bodom 2 až 11

Navrhovaná úprava zakotvuje osobitné podmienky štátnej služby duchovného colníkov a pravidlá jej vykonávania zodpovedajúce Zmluve medzi Slovenskou republikou a Svätou stolicou o duchovnej službe katolíckym veriacim v ozbrojených silách a ozbrojených zboroch Slovenskej republiky a Dohode medzi Slovenskou republikou a registrovanými cirkvami a náboženskými spoločnosťami o výkone pastoračnej služby ich veriacim v ozbrojených silách a ozbrojených zboroch Slovenskej republiky.

**K čl. III**

K bodu 1

Navrhuje sa terminologická úprava, ktorou sa označenie „inštitút vzdelávania“ nahrádza pojmom „akadémia finančnej správy“.

K bodu 2

Podľa čl. 38 ods. 1 nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie, hospodársky subjekt usadený na colnom území Únie môže požiadať colné orgány o udelenie statusu schváleného hospodárskeho subjektu, ak spĺňa kritériá ustanovené v čl. 39 Colného kódexu Únie. Jedným z kritérií na udelenie statusu schváleného hospodárskeho subjektu sú praktické normy pre odbornú spôsobilosť alebo odbornú kvalifikáciu priamo spojenú s vykonávanou činnosťou hospodárskeho subjektu. Splnenie tohto kritéria sa preukazuje buď praktickými skúsenosťami v colných záležitostiach (aspoň trojročnými) žiadateľa alebo osoby zodpovednej sa colné záležitosti žiadateľa alebo úspešným absolvovaním školenia, ktoré sa týka colných predpisov zodpovedajúcich rozsahu zapojenia tejto osoby do činností súvisiacich s colnými záležitosťami. Jedným z orgánov, ktorý má zabezpečiť takéto školenie, môže byť aj colný orgán. Navrhuje sa, aby orgánom zodpovedným za organizačné zabezpečenie skúšok slúžiacich na overenie úspešného absolvovania školenia bolo Finančné riaditeľstvo Slovenskej republiky ako orgán štátnej správy v oblasti colníctva s pôsobnosťou pre celé územie Slovenskej republiky. Súčasne sa navrhuje doplnenie jeho pôsobnosti o vykonávanie školenia v oblasti colných a daňových predpisov.

K bodu 3

Z dôvodu odstránenia výkladových nezrovnalostí sa spresňuje ustanovenie tak, aby bolo zrejmé, že aj Kriminálny úrad finančnej správy má oprávnenie na vydávanie rozhodnutí o predbežnom opatrení podľa Daňového poriadku, nakoľko tento disponuje skôr ako správca dane informáciami, z ktorých vyplýva odôvodnená obava, že nesplatná daň alebo nevyrubená daň nebude v dobe jej splatnosti uhradená, alebo že bude nevymožiteľná.

**K čl. IV**

Navrhuje sa, aby zákon nadobudol účinnosť 1. januára 2018.

Schválené vládou Slovenskej republiky dňa 16. augusta 2017.

**Robert Fico, v. r.**

predseda vlády Slovenskej republiky

**Peter Kažimír, v. r.**

minister financií Slovenskej republiky